Ektemannen rørt til tårer: Maria (26) sang på vei opp til alteret
Lørdag sa Maria Holand Tøsse (26) ja til sin Ronny Eidsvik (37) i Ålesund kirke. Men vielsen gikk ikke helt normalt for seg - og Maria overrasket alle (inkludert brudgommen). – Jeg har fremdeles gåsehud. Hele bryllupet toppet seg da jeg entret kirken, sier Maria til VG. Bryllupet startet som et tradisjonelt bryllup med kirkemusikk. I kirkeprogrammet sto det: «Inngang: Mendelssohns brudemarsj». Men helt uten forvarsel dro Maria frem mikrofonen, og begynte å synge på veien opp til alteret med sin far. Hun slo til med favorittsangen til både henne og ektemannen, «You raise me up». Se originalvideoen på YouTube her. – Vi elsker musikk og følelser. Ronny ble utrolig rørt, og gråter fortsatt. Gjestene sa at det var den vakreste vielsen de noengang hadde sett, sier Maria, som i 2006 endte på en tredjeplass i Idol. Videoen som nå rører folk over hele landet er omtalt av flere medier - først av avisen Dagen. Flere rørende bryllupshistorier? Da bør du lese denne også: Feiret bryllup etter 80 år som kjæresterSom videoen viser (se den øverst i saken) var det ikke bare Maria som sang. Også hennes far sang for første gang - foran den fullsatte kirken. Han sang følgende strofer direkte til brudgommen Ronny: «Now it is time to give away my daughter. You know it is time so please take care of her.» Dette ga Ronny et aldri så lite kjærlighetssjokk. – Jeg er så rørt. Jeg hadde ingen anelse om at dette skulle skje. Jeg vet jo at Maria er veldig glad i å synge, men jeg hadde ikke engang tenkt tanken på at dette kunne skje. At faren hennes også sang var helt fantastisk, og utrolig overraskende, sier Ronny til VG. Det lykkelige brudeparet forteller at de er svært overveldet etter gårsdagen, og all oppmerksomheten etter vielsen. De reiser på bryllupsreise i morgen.
– Jeg er så rørt. Jeg hadde ingen anelse om at det kom til å skje, sier en gråtende brudgom til VG.